ལན།ཆེད་དུ་མི་དགེ་བ་བཅུ་སྤངས་ནས་དགེ་བ་བཅུ་བསྒྲུབས་པ་ཡིན་ན་དེ་ལ་མི་དགེ་བཅུ་སྤོང་གི་ཚུལ་ཁྲིམས་ཟེར་བ་རེད།མི་དགེ་བཅུ་སྤོང་གི་ཚུལ་ཁྲིམས་ནི་མཐོ་རིས་མིའི་ལུས་རྟེན་ཐོབ་པའི་རྒྱུ་ཐུན་མོང་མ་ཡིན་པ་ཞིག་ཆགས་ཡོད་པ་རེད།དེ་ཡང༌།ཁྲིམས་ནི་རྒྱུ་དང་མི་རྒྱུ་ས་བཞིན་དུ།།ཡོན་ཏན་ཀུན་གྱི་གཞི་རྟེན་ལགས་པར་གསུངས།།དེ་བཞིན་དབུ་མ་འཇུག་པ་ལས།མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མིན།།ཅེས་གསུངས་པ་བཞིན་མངོན་མཐོ་ནི།ངན་སོང་གསུམ་ལས་མངོན་པར་མཐོ་བའི་ལྷ་དང་མིའི་ལུས་རྟེན་དེ་འཐོབ་པའི་རྒྱུ་ནི་མི་དགེ་བཅུ་སྤོང་གི་ཚུལ་ཁྲིམས་ཡིན་ཞེས་གསུངས་ཡོད་པ་རེད།དེའི་སྡོམ་པ་བླངས་པ་ཡིན་ན་ནུས་པ་ཁྱད་པར་བ་ཞིག་དང༌།བྱེད་ལས་ཁྱད་པར་ཅན་ཞིག་ཡོད་པ་རེད།དཔེར་ན་གླང་ཆེན་ལྟ་བུ་མཐོང་རྒྱུ་ཡོད་ཀྱང༌།གངས་སེང་ལྟ་བུ་ཡིན་ན་མཐོང་རྒྱུ་ཡོད་པ་མ་རེད།དེར་བརྟེན་སེང་གེ་གསོད་རྒྱུ་དེ་ཞེ་དྲག་དཀའ་ལས་ཁག་པོ་རེད།ཡིན་ནའང་སེང་གེ་གསོད་ཀྱི་མིན་ཞེས་བཤེས་གཉེན་གྱི་དྲུང་དུ་དམ་བཅའ་ཞིག་བཞག་པ་ཡིན་ན་སེང་གེ་གསོད་པའི་སྲོག་གཅོད་སྤངས་པའི་སྡོམ་པ་དགེ་བ་དེ་ཐོབ་ཀྱི་ཡོད་པ་རེད།ཁས་ལེན་མ་བྱས་ན་མི་གསོད་བསམ་པ་ཙམ་ནི་གསོད་རྒྱུ་མེད་པ་ཡིན་ཙང་ལུང་མ་བསྟན་རེད་མ་གཏོགས་དགེ་བ་ཐོབ་ཀྱི་ཡོད་པ་མ་རེད།ལུང་མ་བསྟན་ནི་ས་བོན་རུལ་བ་བཞིན་དུ་འབྲས་བུ་མི་སྐྱེ་བར་ཤེས་པར་བྱའོ་ཞེས་གསུངས་པ་རེད།དེ་བཞིན་དུ་མི་དགེ་བ་བཅུ་ཚང་མ་སྤངས་པའི་དགེ་བཅུའི་ཚུལ་ཁྲིམས་ཞེས་པ་དེ་ད་ལྟ་བཤད་པ་བཞིན་མཐོ་རིས་ཐོབ་པའི་རྒྱུ་ཐུན་མོང་མ་ཡིན་པ་ཞིག་ཆགས་ཡོད་པ་རེད།ལུང་མ་བསྟན་པ་ཞེས་པ་དེ་གང་དུ་འགྲོ་མིན་ཏན་ཏན་ཞིག་མེད་པ་རེད།མི་གསོད་མི་ནུས་པ་ཞིག་དང༌།གསོད་རྒྱུའི་ཆ་རྐྱེན་མེད་པ་ཞིག་གིས་མི་གསོད་ཀྱི་མ་རེད་དེ།ཁོས་མི་མི་གསོད་པའི་དམ་བཅའ་བཞག་ཡོད་པ་མ་རེད།དེར་བརྟེན་ལུང་མ་བསྟན་ཆགས་སོང་བ་ཡིན་ཙང་ཞེ་དྲག་ནུས་པ་མེད་ཟེར་གྱི་ཡོད་པ་རེད།